14.1.2025

**Paavalin seurakunta haluaa kolehdeillaan tukea vain tasa-arvoa ja yhdenvertaisuutta edistäviä kohteita**

Kirkkohallitus velvoittaa vuonna 2025 suomalaiset seurakunnat keräämään kolehtia kohteille, jotka vastustavat naispappeutta ja eivät edistä yhdenvertaisuutta. Tällaiset tahot eivät ole seurakuntamme arvojen mukaisia kolehtikohteita.

Paavalin seurakuntaneuvosto vahvistaa vuosittain messujärjestykseen kolehtikohteet, joihin seurakunnassa kerätään kolehtia tulevana kalenterivuonna. Osan kolehtikohteista seurakunta saa itse päättää, mutta osa kohteista voi olla niin kirkkohallituksen kuin hiippakunnankin määräämiä kohteita. Kirkkohallitus on päättänyt, että vuonna 2025 koko maassa kolehdit kerätään 29 päivänä määrättyyn kohteeseen.

Näiden Kirkkohallituksen määräämien kohteiden joukossa on neljä kolehtikohdetta, joita Paavalin seurakuntaneuvosto ei kannata: Evankelinen Lähetysyhdistys – ELY ry (26.1.), Lähetysyhdistys Kylväjä ry (9.2.), Suomen Luterilainen Evankeliumiyhdistys ry eli SLEY (31.8.) ja Suomen Evankelisluterilainen Kansanlähetys ry eli SEKL (26.12.).

Naispappien tasa-arvo ja esimerkiksi seksuaalivähemmistöjen yhdenvertaisuus ovat seurakunnallemme tärkeitä, ja haluamme huomioida nämä omassa toiminnassamme. Mahdollistammekin esimerkiksi samaa sukupuolta olevien vihkimisen avioliittoon seurakuntamme tiloissa, ja seurakuntamme viroissa toimii myös naispappeja.

Edellä mainittujen kolehtikohteiden kanta erityisesti naispappeuteen sekä seksuaali- ja sukupuolivähemmistöjen yhdenvertaiseen kohteluun on tullut ilmi muun muassa niiden vuonna 2023 antamista vastauksista Helsingin seurakuntien yhteiselle kirkkovaltuustolle (Pöytäkirja 26.10.2023/Pykälä 82). Tällöin yhteinen kirkkovaltuusto päätti olla tukematta niitä lähetysjärjestöille rahaa jakaessaan. Kylväjä, SLEY ja SEKL ovat esimerkiksi kertoneet suoraan vastustavansa naispappeutta. Vaikka puolestaan ELY hyväksyy naispappeuden, se ei toiminnallaan tue seksuaalivähemmistöjen yhdenvertaisuutta.

Jo lähes 40 vuoden ajan naispappeus on ollut hyväksyttyä Suomessa, ja vuonna 2023 naispappeja oli jo hieman yli puolet virassa toimivista papeista. Kannustamme Kirkkohallitusta tarkastelemaan, onko edellä mainittujen toimijoiden rooli ylipäätään virallisina lähetysjärjestöinä perusteltu, mikäli he jatkavat toimintaansa, joka ei edistä kirkon sisällä tasa-arvoa ja yhdenvertaisuutta. Merkityksellistä ja tärkeää lähetystyötä tulee tehdä tasa-arvoisesti ja yhdenvertaisesti.

# Yksittäisenä seurakuntana voimme vain lausua mielipiteemme näistä Kirkkohallituksen määräämistä kolehtikohteista. Esimerkiksi vuonna 2011 Kallion seurakuntaneuvosto yritti sivuuttaa samoista syistä kolehdinkeräämistä vastaaville kohteille, mutta hallinto-oikeus kumosi päätöksen. Haluamme kertoa seurakuntana kantamme julkisesti. Kannustamme myös muita seurakuntia ottamaan kantaa tasa-arvoisuuden ja yhdenvertaisuuden puolesta. Luottamushenkilöidemme kautta pyrimme edistämään muutosta yhteisessä kirkossamme laajemmin.